Okos közlekedési alkalmazások
Benyó Balázs, Budapesti Műszaki és Gazdaságtudományi Egyetem, Irányítástechnika és Informatika Tanszék, evopay Kft.

A közeljövőben az elektromos közlekedési eszközök várhatóan egyre gyorsuló terjedésével számos új kihívással kell a közlekedőknek szembe nézni. Az elektromos járművek felhasználóinak, gyártóinak és üzemeltetőinek figyelembe kell venniük a járművek mostani szemmel nézve szokatlan üzemeltetési paramétereit. Az üzemeltetés szempontjából a legfontosabb különbség a relatív rövid hatótávolság és a hosszú tankolási idő. A gyártók szempontjából nagy kihívás, hogy az elektromos autók árának meghatározó részét jelentő akkumulátor élettartama nagymértékben függ annak használatától, a töltés módjától és gyakoriságától. Ezen különbségek adott esetben bonyolult döntési helyzeteket okozhatnak, mely helyzetekben informatikai alkalmazások adhatnak hatékony segítséget a felhasználóknak és adott esetben a gyártók számára. Az előadás bemutatja, milyen módon gyűjthető össze és használható fel innovatív szolgáltatások kialakítása céljából az elektromos autók üzemeltetése során keletkező információ, milyen szolgáltatások ajánlhatóak a
gyártók, ill. a járművek üzemeltetői számára.